Γιόζεφ Μάγιορος

Ο **Γιόσεφ Μάγιορος** (σλοβακ. *Jozef Majoroš*, γεννημένος στις 19 Μαρτίου 1970 στο **Geča**, ένα χωριό κοντά στο Κόσιτσε της τότε Τσεχοσλοβακίας) είναι Σλοβάκος βετεράνος ποδοσφαιριστής και νυν προπονητής ποδοσφαίρου.

## Ποδοσφαιρική καριέρα
Ο Μάγιορος ξεκίνησε την καριέρα του στις ακαδημίες της ομάδας του γενέτειράς του, της **TJ Geča**. 
Οι υπεύθυνοι της γειτονικής ΖΤΣ Κόσιτσε παρατήρησαν το ποδοσφαιρικό του ταλέντο και τον έφεραν στο σύλλογο όταν ήταν δεκατριών ετών. Έπαιξε σε όλες τις ομάδες νέων της ΖΤΣ Κόσιτσε και το 1988 πραγματοποίησε το παιδικό του όνειρο να αγωνιστεί με την σημαντικότερη ομάδα του τόπου καταγωγής του, έχοντας ως συμπαίκτες τον Gorel, τον Ľuboš Tomko, και τον τερματοφύλακα Jaro Olejár. 

Τη σεζόν 1987/88 αγωνίστηκε σε 13 ματς και σκόραρε 3 γκολ ενώ τη μισή σεζόν 1988/89 έπαιξε σε 14 ματς και σκόραρε 3 ακόμη τέρματα.

Την άνοιξη του 1989, κλήθηκε να υπηρετήσει την στρατιωτική του θητεία, πήρε υποχρεωτική μεταγραφή για την **Dukla Banská Bystrica** και αναγκάστηκε να κουρέψει τα μακριά μαλλιά του (σήμα κατατεθέν του παίκτη κατά τα χρόνια του στη ΖΤΣ Κόσιτσε). Στη νέα του ομάδα, μέσα σε μια διετία αγωνίστηκε σε 43 αγώνες και σκόραρε 9 τέρματα στο ενιαίο Τσεχοσλοβακικό Ομοσπονδιακό πρωτάθλημα της Α’ Κατηγορίας.

Το 1990 μεταπήδησε στην Πλάστικα Νίτρα όπου παρέμεινε μέχρι το 1994 και σε 56 αγώνες σημείωσε 5 γκολ.

Το καλοκαίρι του 1994 μετακόμισε στην Τσεχία για να αγωνιστεί αρχικά στην Βικτόρια Ζίζκοφ (1994-96). 

Με τη φανέλα της Βικτόρια αγωνίστηκε και στο Κύπελλο Κυπελλούχων Ευρώπης, σημειώνοντας μάλιστα και τα 2 τέρματα της ομάδας του στον αγώνα του Στάμφορντ Μπριτζ κόντρα στην Τσέλσι. 

Στη συνέχεια αγωνίστηκε στην Πέτρα Ντρνόβιτσε, με τη φανέλα της οποίας έφτασε να αγωνιστεί στον τελικό του Κυπέλλου Τσεχίας, όπου έχασαν το τρόπαιο στην παράταση (τελικό σκορ 2-1) από την Γιάμπλονετς. Το 1997 ανακηρύχθηκε ως Δεύτερο Καλύτερος Σλοβάκος Ποδοσφαιριστής της Χρονιάς και παράλληλα ψηφίστηκε στην Καλύτερη Ενδεκάδα της Χρονιάς του Τσεχικού πρωταθλήματος Gambrinus.

Το 1998 ανακηρύχθηκε Πρώτος Καλύτερος Σλοβάκος Ποδοσφαιριστής της Χρονιάς. 

Το καλοκαίρι του 1998 επέστρεψε στη χώρα του, κι ως παίκτης πλέον της Σλόβαν Μπρατισλάβας κατέκτησε το Πρωτάθλημα Σλοβακίας  και το Κύπελλο Σλοβακίας  για το 1999.

Παρέμεινε στη Σλόβαν για δύο σεζόν (1998-2000), παίρνοντας μέρος σε 38 αγώνες πρωταθλήματος και σημείωσε 9 γκολ. Τη χρονιά 1998/99 μοιράστηκε επίσης τον τίτλο του πρώτου σκόρερ της ομάδας του (με 9 γκολ) με τον Norbert Hrnčár και τον Tibor Jančula. Και ενώ η σεζόν 1999/00 προμηνύονταν εντυπωσιακή για τη Σλόβαν και το Μάγιορος, ήρθε ο απρόσμενος αποκλεισμός στο Τσάμπιονς Λιγκ από την κυπριακή Ανόρθωση Αμμοχώστου. για να διαλύσει όλες τις αισιόδοξες προβλέψεις.
Το Γενάρη του 2000, ο Μάγιορος εγκατέλειψε την Σλόβαν και υπέγραψε συμβόλαιο συνεργασίας με τον Άρη Θεσσαλονίκης . Η θητεία του με τους «κίτρινους» υπήρξε εξάμηνη και άκρως απογοητευτική καθώς είχε συνολικά μόλις 3 συμμετοχές (μπαίνοντας πάντα ως αλλαγή για λίγα λεπτά) στην Α΄Εθνική. Ντεμπουτάρισε στις 30 Ιανουαρίου 2000, μπαίνοντας στο 85ο λεπτό της αναμέτρησης κόντρα στον Ο.Φ.Η. .

Καθώς η αγωνιστική του κάμψη ήταν εμφανής, τον Ιούνιο του 2000 έμεινε ελεύθερος από τον Άρη και βρήκε το επόμενο συμβόλαιο της καριέρας του, στην Αρτμέντια Πετρζάλκα. Η ομάδα τερμάτισε στην 7η θέση του βαθμολογικού πίνακα και ο Μάγιορος σκόραρε 3 φορές σε 24 αγώνες πρωταθλήματος.

Συνέχισε στην Ουγγαρία , αρχικά ως παίκτης της Ντέμπρετσενι (Ά Εθνική Ουγγαρίας) (2001/02) και ακολούθως της ΜΑΤΑΒ Σόπρον (2002/03).

Η έναρξη της σεζόν 2003/04 τον βρήκε να φοράει τη φανέλα της αυστριακή **SC-ESV Parndorf** , ενώ ολοκλήρωσε τη αγωνιστική περίοδο και ταυτόχρονα την επαγγελματική του καριέρα στην ομάδα **Druzstevnik Bac** (ομάδα της Β’ Εθνικής Σλοβακίας). 

Το 2006 επέστρεψε προσωρινά στα γήπεδα, αγωνιζόμενος σε λίγα παιχνίδια με τη φανέλα της ερασιτεχνικής **ŠK Danubia Bratislava**, συμβάλλοντας στην προσπάθεια της ομάδας να κρατηθεί στο πρωτάθλημα της Δ’ Εθνικής Σλοβακίας.
## Εθνικές Ομάδες
Ο Μάγιορος εκπροσώπησε την Τσεχοσλοβακία στο Ευρωπαϊκό Πρωτάθλημα κάτω των 18 ετών, όπου μάλιστα σημείωσε κι ένα καθοριστικό γκολ κόντρα στην Ολλανδία (1-0), χάρη στο οποίο η ομάδα προκρίθηκε στο Παγκόσμιο Κύπελλο. Επίσης μετείχε και στο Παγκόσμιο Κύπελλο Ποδοσφαίρου Κ-20 του 1989 στη Σαουδική Αραβία, όπου έπαιξε σε τρεις αγώνες και η Τσεχoσλοβακία αποκλείστηκε για ένα γκολ διαφορά από τη συνέχεια του τουρνουά. Στη φάση των ομίλων αντιμετώπισε σκληρούς αντιπάλους, την Πορτογαλία  και την Νιγηρία, οι οποίες έφτασαν να αγωνιστούν στον τελικό της διοργάνωσης. 

Μετά τη διάσπαση της Τσεχοσλοβακίας, ο Μάγιορος έκανε το ντεμπούτο του στην Εθνική Σλοβακίας στις 11 Μαρτίου 1997 σε έναν εκτός έδρας φιλικό αγώνα εναντίον της Εθνική Βουλγαρίας, όπου και σκόραρε το μοναδικό γκολ της αναμέτρησης.

Έπαιξε συνολικά 23 αγώνες στους οποίους πέτυχε συνολικά 5 γκολ. Αξιομνημόνευτο είναι το νικητήριο γκολ που σημείωσε στις 11 Οκτωβρίου 1995 για τα προκριματικά του Ευρωπαϊκού Πρωταθλήματος Ποδοσφαίρου του 1996 εναντίον της Τσεχίας. 

## Προπονητική καριέρα
Μετά το τέλος της καριέρας του, απέκτησε άδεια προπονητή και διετέλεσε τεχνικός στην ομάδα Νέων της Σλόβαν Μπρατισλάβας (για ένα τρίμηνο), την ομάδα **Borčice** (για έξι μήνες), την **Liptovský Mikuláš** (για 8 μήνες) και τη **FC Senec**.
 

## Διακρίσεις
### Ατομικές
* Σλοβάκος Ποδοσφαιριστής της Χρονιάς: 
** Πρώτη Θέση: 1998,
** Δεύτερη θέση: 1997

### Συλλογικές
* Με τη Σλόβαν Μπρατισλάβας : 
** Πρωτάθλημα Σλοβακίας: 1999
** Κύπελλο Σλοβακίας: 1999

* Με την Πέτρα Ντρνόβιτσε
** Κύπελλο Τσεχίας: Φιναλίστ: 1998

## Παραπομπές


## Εξωτερικοί σύνδεσμοι
* Προφίλ Γ.Μάγιορος στο transfermarkt.com
* Προφίλ Γ.Μάγιορος στο national-football-teams.com
* Συνέντευξη Μάγιορος στο futbalsfz-sk

Κατηγορία:Σλοβάκοι ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Εθνικής Σλοβακίας
Κατηγορία:Ποδοσφαιριστές Πρωταθλήματος Σλοβακίας
Κατηγορία:Ποδοσφαιριστές 2. Λίγκα Σλοβακίας
Κατηγορία:Ποδοσφαιριστές ΦΚ Νίτρα
Κατηγορία:Ποδοσφαιριστές Πρωταθλήματος Τσεχίας (Πρώτη Κατηγορία)
Κατηγορία:Ποδοσφαιριστές ΦΚ Βικτόρια Ζίζκοφ
Κατηγορία:Ποδοσφαιριστές ΦΚ Ντρνόβιτσε
Κατηγορία:Ποδοσφαιριστές Σλόβαν Μπρατισλάβας
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Άρη Θεσσαλονίκης
Κατηγορία:Ξένοι ποδοσφαιριστές στην Ελλάδα
Κατηγορία:Ποδοσφαιριστές ΦΚ Πετρζάλκα 1898
Κατηγορία:Ποδοσφαιριστές Ντέμπρετσενι ΒΣΚ
Κατηγορία:Ποδοσφαιριστές ΦΚ Σόπρον
Κατηγορία:Ποδοσφαιριστές Α΄ Κατηγορίας Ουγγαρίας
Κατηγορία:Σλοβάκοι προπονητές ποδοσφαίρου